
Република Србија
УСТАВНИ СУД
Број: Уж - 471/2019
_____ 2022. године 
Б е о г р а д


Уставни суд, Велико веће, у саставу: председник Суда Снежана Марковић, председник Већа и судије Мирослав Николић, др Тијана Шурлан, др Тамаш Корхец (Korhecz Tamás), др Милан Шкулић, Лидија Ђукић, др Јован Ћирић и Весна Илић Прелић, чланови Већа, у поступку по уставној жалби С. К. из Бора, на основу члана 167. став 4. у вези са чланом 170. Устава Републике Србије, на седници Већа одржаној 24. фебруара 2022. године, донео је

О Д Л У К У

Усваја се уставна жалба С. К. и утврђује да је радњом Министарства унутрашњих послова – Дирекција полиције – ПУ у Бору – ОКП у предмету Ку. 230 – 21/19 повређено право подносиоца уставне жалбе на правно средство, из члана 36. став 2. Устава Републике Србије, док се у преосталом делу уставна жалба одбацује.

О б р а з л о ж е њ е

1. С. К. из Бора поднео је Уставном суду, 14. јануара 2019. године, преко пуномоћника П. Ј, адвоката из Бора, уставну жалбу против решења Министарства унутрашњих послова – Дирекција полиције – ПУ у Бору – ОКП Ку. 230 – 21/19 од 11. јануара 2019. године, као и против радње Министарства унутрашњих послова – Дирекција полиције – ПУ у Бору – ОКП у предмету Ку. 230 – 21/19, због повреде права на једнаку заштиту права и на правно средство из члана 36. Устава Републике Србије. Подносилац је истакао и повреду права из члана 2. Протокола 7 уз Европску конвенцију за заштиту људских права и основних слобода, чије постојање повреде Уставни суд цени у односу на одговарајуће одредбе Устава.
У уставној жалби је наведено да „овлашћено лице Министарства унутрашњих послова – Дирекција полиције – ОКП у Бору није доставило решење о задржавању Министарства унутрашњих послова – Дирекција полиције – ПУ у Бору – ОКП Ку. 230 – 21/19 од 11. јануара 2019. године браниоцу осумњиченог, овде подносиоца уставне жалбе, адвокату П. Ј, чиме је оваквом радњом бранилац онемогућен да изјави жалбу на наведено решење“.
Предложено је да Уставни суд усвоји уставну жалбу, утврди повреду означеног уставног права, као и право подносиоца на накнаду нематеријалне штете. 
2. Сагласно одредби члана 170. Устава Републике Србије, уставна жалба се може изјавити против појединачних аката или радњи државних органа или организација којима су поверена јавна овлашћења, а којима се повређују или ускраћују људска или мањинска права и слободе зајемчене Уставом, ако су исцрпљена или нису предвиђена друга правна средства за њихову заштиту. 
У току поступка пружања уставносудске заштите, поводом испитивања основаности уставне жалбе у границама истакнутог захтева, Уставни суд утврђује да ли је у поступку одлучивања о правима и обавезама подносиоца уставне жалбе повређено или ускраћено његово Уставом зајемчено право или слобода.
3. Уставни суд је, у спроведеном претходном поступку, увидом у списе предмета Основног јавног тужилаштва у Бору Кт. 26/19, утврдио следеће чињенице од значаја за одлучивање:
Оспореним решењем Министарства унутрашњих послова – Дирекција полиције – ПУ у Бору – ОКП Ку. 230 – 21/19 од 11. јануара 2019. године према осумњиченом, овде подносиоцу уставне жалбе, одређено је задржавање у трајању од 48 сати, које се рачуна од 11. јануара 2019. године од 15:00 часова, због постојања основане сумње да је извршио кривично дело недозвољена производња, држање, ношење и промет оружја и експлозивних материја из члана 348. став 1. Кривичног законика. 
У оспореном решењу је констатовано да је осумњичени обезбедио браниоца – адвоката П. Ј, да је дата поука да против решења именовани и његов бранилац имају право жалбе судији за претходни поступак Основног суда у Бору у року од шест сати од достављања решења, да жалба не задржава извршење решења, као и да је решење уручено С. К. Из списа предмета не произлази да је осумњичени изјавио жалбу против оспореног решења, нити у списима предмета има доказа да је оспорено решење уручено браниоцу осумњиченог – адвокату П. Ј, који је присуствовао његовом саслушању 11. јануара 2019. године пред Министарством унутрашњих послова – Дирекција полиције – ПУ у Бору – ОКП.
4. Чланом 36. Устава јемчи се једнака заштита права пред судовима и другим државним органима, имаоцима јавних овлашћења и органима аутономне покрајине и јединица локалне самоуправе (члан 1.), и да свако има право на жалбу или друго правно средство против одлуке којом се одлучује о његовом праву, обавези или на закону заснованом интересу (члан 2.).
Одредбама члана 294. Законика о кривичном поступку („Службени гласник РС“, бр. 72/11, 101/11, 121/12, 32/13, 45/13, 55/14 и 35/19) прописано је: да лице ухапшено у складу са чланом 291. став 1. и чланом 292. став 1. овог законика, као и осумњиченог из члана 289. ст. 1. и 2. овог законика, јавни тужилац може изузетно задржати ради саслушања, а најдуже 48 часова од часа хапшења, односно одазивања на позив (став 1.); да о задржавању, јавни тужилац или, по његовом одобрењу, полиција одмах, а најкасније у року од два часа од када је осумњиченом саопштено да је задржан доноси и уручује решење, а да у решењу морају бити наведени дело за које се осумњичени терети, основи сумње, дан и час лишења слободе или одазивања позиву, као и време почетка задржавања (став 2.); да против решења о задржавању осумњичени и његов бранилац имају право жалбе у року од шест часова од достављања решења, да о жалби одлучује судија за претходни поступак у року од четири часа од пријема жалбе, и да жалба не задржава извршење решења (став 3.).
5. Подносилац уставне жалбе сматра да му је радњом Министарства унутрашњих послова – Дирекција полиције – ПУ у Бору – ОКП у предмету Ку. 230 – 21/19 повређено право на правно средство из члана 36. став 2. Устава, и с тим у вези наводи да решење о његовом о задржавању као осумњиченом у трајању од 48 сати, није достављено његовом браниоцу – адвокату П. Ј, на који начин је бранилац онемогућен да изјави жалбу против предметног решења.
Уставни суд указује да је, на основу одредбе члана 294. став 3. Законика о кривичном поступку, надлежни орган, односно Министарство унутрашњих послова – Дирекција полиције – ПУ у Бору – ОКП имао обавезу да решење Ку. 230 – 21/19 од 11. јануара 2019. године достави и браниоцу осумњиченог – адвокату П. Ј, а не само осумњиченом С. К. Како је Уставни суд утврдио да из списа предмета Основног јавног тужилаштва у Бору Кт. 26/19 не произлази да је наведено решење достављено и браниоцу осумњиченог, већ само осумњиченом, овде подносиоцу уставне жалбе, то је Уставни суд утврдио да је на тај начин бранилац онемогућен да (евентуално) изјави жалбу у корист подносиоца, а против решења о задржавању.
	Стога је Уставни суд оценио да су основане тврдње подносиоца уставне жалбе да му је оспореном радњом Министарства унутрашњих послова – Дирекција полиције – ПУ у Бору – ОКП у предмету Ку. 230 – 21/19 повређено право на правно средство из члана 36. став 2. Устава, па је, сагласно одредби члана 89. став 1. Закона о Уставном суду („Службени гласник РС”, бр. 109/07, 99/11, 18/13-Одлука УС, 40/15-др.закон и 103/15), усвојио уставну жалбу, одлучујући као у првом делу изреке.
У погледу истакнуте повреде права на једнаку заштиту права из члана 36. став 1. Устава, Уставни суд указује да само формално позивање на повреду или ускраћивање појединих Уставом зајемчених права и слобода, а без навођења уставноправних разлога на којима се те тврдње заснивају, не чини уставну жалбу допуштеном.
6. У односу на оспорено решење Министарства унутрашњих послова – Дирекција полиције – ПУ у Бору – ОКП Ку. 230 – 21/19 од 11. јануара 2019. године, Уставни суд је оценио да подносилац само формално оспорава наведено решење. Стога је Уставни суд, сагласно одредби члана 36. став 1. тачка 7) Закона о Уставном суду, одбацио уставну жалбу у овом делу, одлучујући као у другом делу изреке.
7. Подносилац је захтевао од Уставног суда да му се надокнади нематеријална штета у износу од 1.000 евра, али је Уставни суд оценио да је у конкретном случају утврђивање повреде права из члана 36. став 2. Устава довољно да се оствари правично задовољење.
8. С обзиром на све изнето, Уставни суд је, на основу одредаба члана 42б став 1. тачка 1) члана 45. тачка 9) и члана 46. тачка 9) Закона о Уставном суду, као и члана 89. Пословника о раду Уставног суда („Службени гласник РС“, број 103/13), донео Одлуку као у изреци.

ПРЕДСЕДНИК ВЕЋА
Снежана Марковић, с.р.


За тачност отправка:

